Agt vas toe huise brand ná moordEen van die huise wat Saterdagaand (3 September 2016) afgebrand is. Foto: SAPD, Mpumalanga Agt verdagtes is in hegtenis geneem nadat ŉ man Saterdag in Barberton, Mpumalanga, dood is nadat hy aangerand is en sy vriende se huise daarna aan die brand gesteek is. Brig. Leonard Hlathi, woordvoerder van die polisie, het gesê een van die verdagtes is ŉ raadslid, Mandla Mamba, wat teregstaan op aanklagte van roof en opsetlike saakbeskadiging. Hlathi het gesê polisiebeamptes is Saterdagaand na ŉ toneel ontbied waar ŉ 30-jarige man erg deur drie mans aangerand is. Die man is na ŉ hospitaal gehaas, maar hy het kort ná sy aankoms by die hospitaal aan sy beserings beswyk. Benedict Mhlanga (28), Sipho Mbowane (31) en Boikie Malambe Mokoena (30) is op aanklag van moord in hegtenis geneem. Een van die huise wat Saterdagaand (3 September 2016) afgebrand is. Foto: SAPD, Mpumalanga “Kort ná die moordvoorval is twee huise wat glo aan twee van die verdagtes behoort aan die brand gesteek deur ŉ groep wat glo vriende met die oorledene was,” het Hlathi gesê. “Brandbestryders kon daarin slaag om die brande te blus, maar is in die proses deur die groep aangeval en weggejaag. Een van die brandbestryders se vuurwapen is gesteel en die groep het drie brandweerwaens ook aan die brand gesteek.” Mamba, Sihle Nkambule (24), Sabelo Mlotshwa (20), Themba Mwali (33) en Gift Mnisi (25) is almal tussen Saterdagaand en Maandagoggend in hegtenis geneem. Al die verdagtes het reeds Maandag in die hof verskyn waar die saak uitgestel is vir verdere ondersoek.